गुड़गांव. गुड़गांव में निवेशकों से रियल स्टेट कंपनियों की धोखाधड़ी का सिलसिला थमने का नाम नहीं ले रहा है। कंपनियों के खिलाफ जारी धोखाधड़ी के कारनामे में एक और हाईप्रोफाइल मामला जुड़ गया है। रियल स्टेट कंपनी एमर एमजीएफ लैंड लिमिटेड पर ग्रीन हाइट्स इंफ्रास्ट्रक्चर प्रा.लि. के डायरेक्टर ने 60 करोड़ की धोखाधड़ी का आरोप लगाया है।
कोर्ट के आदेश पर एमर एमजीएफ कंपनी के वीसी सहित 10 डायरेक्टर्स के खिलाफ केस दर्ज किया गया है। इनमें से तीन आरोपी सउदी अरब के हैं। शिकायत के आधार पर डीएलएफ फेज-1 थाने में केस दर्ज कर जांच शुरू कर दी गई है।
यह है मामला
ग्रीन हाइट्स के डायरेक्टर ने आरोप लगाया है कि सभी आरोपियों ने धोखे से उनकी कंपनी को अप्रैल 2011 में डीटीसीपी की जानकारी के बगैर एक प्रोजेक्ट बेच दिया था। इसके बाद उन्होंने जबरदस्ती शिकायतकर्ता से टर्मिनेशन एग्रीमेंट पर साइन करा लिया। इसके एवज में 6 करोड़ रुपए एडवांस लिया गया। बावजूद इसके प्रोजेक्ट ग्रीन हाइट्स के नाम नहीं किया जा रहा था। ग्रीन हाइट्स के डायरेक्टर को एक आरटीआई से जानकारी मिली कि एमआर एमजीएफ डीजीटीसीपी की अनुमति बिना किसी भी तीसरे पार्टी के साथ कोलाबरेशन एग्रीमेंट साइन नहीं कर सकती है।
आरटीआई से यह भी पता चला कि एमआर एमजीएफ ने कोलाबरेशन एग्रीमेंट के लिए किसी तरह की अनुमति नहीं ली थी। इसके बाद ग्रीन हाइट्स के डायरेक्टर ने कोर्ट का दरवाजा खटखटाया। पुलिस के मुताबिक पूरा मामला लैंड एग्रीमेंट से जुड़ा हुआ है। एमआर एमजीएफ के एग्जीक्यूटिव वाइस चेयरमैन श्रवण कुमार, डायरेक्टर शिल्पी गुप्ता, डायरेक्टर मोहम्मद अली रशीद, डायरेक्टर अहमद जमाल, डायरेक्टर हारुन सईद सिद्दिकी, संजय मल्होत्रा, विनीत कुमार और राजीव गुप्ता है। शिकायत में मोहम्मद अली रशीद अल्लाबार, अहमद जमाल, हारुन सईद सिद्दिकी का पता सउदी अरब का दिया गया है।
इधर दो थानों में भी दर्ज किए गए ठगी दो अलग-अलग केस
गुड़गांव पुलिस के अलग-अलग थानों में गुरुवार की शाम धोखाधड़ी के दो केस और दर्ज किए। रियल स्टेट कंपनियों के खिलाफ ठगी के लगातार केस दर्ज हो रहे हैं। वहीं साइबर क्राइम सेल द्वारा ऑनलाइन शिकायतों की तफ्तीश करने के बाद केस दर्ज कराए जाने का सिलसिला जारी है।
केस नंबर एक- सिविल लाइन थाना एरिया सेक्टर-15 पार्ट-2 में एमवीएल कंपनी का ऑफिस है। पुलिस को दी शिकायत में सुशांतलोक निवासी सुरेश कुमार यादव ने बताया है कि साल 2011 में उन्होंने 858 वर्ग फुट एरिया का प्लॉट बुक कराया था। इसके लिए सुरेश ने कंपनी को 84 लाख रुपए का पेमेंट कई किस्तों में किया था। उनका आरोप है कि पेमेंट देने के बाद भी उन्हें प्लॉट नहीं दिया। कई बार उन्होंने कंपनी के अधिकारियों से बात की लेकिन किसी ने उन्हें संतोषजनक जवाब नहीं दिया। अंत में परेशान होकर सुरेश यादव ने एमवीएल लिमिटेड के डायरेक्टर्स पर धोखाधड़ी का आरोप लगाते हुए सिविल लाइन थाना में शिकायत दी। एएसआई सुभाष ने बताया कि मामले की गंभीरता से जांच की जा रही है।
केस नंबर दो- सेक्टर-31 में कोएट कंपनी का ऑफिस है। कंपनी के सीईओ संदीप गर्ग ने सेक्टर-40 थाना में दी शिकायत में आरोप लगाया है कि उनकी कंपनी का सॉफ्टवेयर चोरी से बेचा जा रहा है। उन्होंने बताया कि जून से नवंबर तक कंपनी का सॉफ्टवेयर ऑनलाइन बेचा गया। जब कंपनी प्रबंधन को इस गोलमाल का पता चला तो उन्होंने इसकी इंटरनल जांच कराई। जांच में पता चला कि करीब 28 लाख रुपए का सॉफ्टवेयर चोरी से बेचा गया। शिकायत की जांच साइबर क्राइम सेल को दी गई। जांच अधिकारी एएसआई नरेश ने बताया कि साइबर क्राइम सेल की जांच में शिकायत सही मिली। इस मामले में बबनी शंकर, जेना और मोहन के खिलाफ केस दर्ज कर छानबीन की जा रही है।
जमीन के फर्जी दस्तावेज से कर दिया करोड़ों का सौदा
एनआरआई महिला की शिकायत पर पालम विहार थाने में छह लोगों के खिलाफ 4.68 करोड़ की ठगी का केस दर्ज किया गया है। महिला का आरोप है कि उसकी गुड़गांव में जमीन है और इसके फर्जी दस्तावेज तैयार कर इसे बेच दिया गया। पुलिस ने मामले में जांच शुरू कर दी है। पालम थाना प्रभारी इंस्पेक्टर संदीप के मुताबिक नीरू कुमार का पालम विहार एरिया के जे-ब्लॉक में 5 सौ वर्ग फीट का प्लॉट है। वो पति के साथ लंदन में रहती हैं। उनकी गैरहाजिरी में कुछ लोगों ने उनके प्लॉट का फर्जी दस्तावेज तैयार कर लिए। नीरू के प्लॉट के पास में दिल्ली के विजवासन गांव का विवेक राणा रहता है। इस पर भी धोखाधड़ी के कई केस दर्ज है।
फर्जी दस्तावेज तैयार कर आरोपियों ने दिल्ली के इस व्यक्ति से जमीन की सौदेबाजी की और बताया कि जमीन की कीमत दस करोड़ से ज्यादा है लेकिन आपको पांच करोड़ में मिल जाएगी। काफी मोलभाव के बाद 4.68 करोड़ रुपए में सौदा तय हुआ। फर्जी विक्रेताओं ने बयाना भी ले लिया। इसकी भनक लंदन में नीरू को हो गई तो उन्होंने तत्काल आपत्ति डालते हुए इसकी जानकारी पालम विहार पुलिस को दी। उनकी शिकायत पर विक्टर सिंह, ऐश मोहम्मद, दिवाकर, अतुल, सागर, पवन और अन्य पर 4.68 करोड़ की धोखाधड़ी का केस दर्ज किया गया। वहीं पुलिस जमीन के खरीदार की भूमिका भी जांच कर रही है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva